《吴子薪重庆堂》
宋代·释德洪

吴氏季子世不乏，子孙魁垒特秀发。人言才业任世重，更觉文章有家法。

奉亲作意构华堂，想见青红湿窗闼。堂中二老斗康强，夫妇承颜荐寿觞。

朅来儿侄俱登第，举族请名重庆堂。富贵鼎来推不去，道德照人闾里光。

富公玉食由及养，范公诸郎尽卿相。亲养子荣兼有德，家声置公范富上。

虚檐风月夜未央，靘庄成轮发清唱。金鸭香清碧缕飘，灯前玉颊醉红潮。

一尊满劝何所祝，盛事要看追八萧。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。